Diari Oficial de la Generalitat Valenciana


Sumari del DOGV 7072, del 22-07-2013 (2013/7665)

DECRET 95/2013, de 19 de juliol, del Consell, pel qual s'aprova la Plataforma de Licitació Electrònica de la Generalitat, Ge-compres, i es regula el procediment de licitació electrònica a través d'ella.
----------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2013/07/19/95/dof/vci/html**

### Dades del document

Número de DOGV
:   7072

Data del DOGV
:   22-07-2013

Secció del DOGV
:   I. DISPOSICIONS GENERALS

Número del document
:   2013/7665


Data del document
:   19-07-2013

Organisme emissor
:   Conselleria d'Hisenda i Administració Pública

Tipus de document
:   Decret

Anàlisi jurídica

 Descriptors 

:   * Conselleria d'Hisenda i Administració Pública
    * informàtica aplicada
    * legislació
    * dades personals
    * base de dades
    * contracte administratiu
    * administració regional

DECRET 95/2013, de 19 de juliol, del Consell, pel qual s'aprova la Plataforma de Licitació Electrònica de la Generalitat, Ge-compres, i es regula el procediment de licitació electrònica a través d'ella. [2013/7665]  
Preàmbul  
  
La Directiva 2004/18/CE, del Parlament Europeu i del Consell, de 31 de març de 2004, sobre coordinació dels procediments d'adjudicació dels contractes públics d'obres, de subministrament i de servicis, no sols possibilita l'adopció de tècniques electròniques de compra i la presentació electrònica d'ofertes, sinó que és decididament partidària de la seua utilització al considerar que la contractació electrònica «amplia la competència», «millora l'eficàcia» i «estalvia temps i diners», «garantint així una utilització òptima dels fons públics per mitjà d'una àmplia competència».  
Les transposicions de les directives 2004/17/CE i 2004/18/CE, del Parlament Europeu i del Consell, a la normativa estatal, a través de les lleis 30/2007, de 30 d'octubre, de Contractes del Sector Públic (actualment, Reial Decret Legislatiu 3/2011, de 14 de novembre, pel qual es va aprovar el Text Refós de la Llei de Contractes del Sector Públic) i 31/2007, de 30 d'octubre, sobre Procediments de Contractació en els Sectors de l'Aigua, l'Energia, els Transports i els Servicis Postals, així com la Llei 11/2007, de 22 de juny, d'Accés Electrònic dels Ciutadans als Servicis Públics, i la Llei 3/2010, de 5 de maig, de la Generalitat, d'Administració Electrònica de la Comunitat Valenciana, definixen l'escenari de l'ús de les noves tecnologies i permeten concretar iniciatives d'impuls amb vista a la consecució dels citats objectius.  
  
Aprofundint en esta línia, la Comissió Europea ha presentat l?«estratègia cap a la contractació pública electrònica», amb una sèrie de propostes per a modernitzar el marc jurídic de la Unió Europea en matèria de contractació pública, segons el que preveu l'Acta del Mercat Únic de 2011. Un dels objectius d'estes propostes és culminar la transició a la contractació electrònica en la UE per a mitjan 2016. L'objectiu final és «una contractació pública electrònica de principi a fi» en què totes les fases del procediment, des de la notificació fins al pagament, es duguen a terme per mitjans electrònics.  
Ara bé, en el supòsit dels procediments dirigits per una central de compres, la proposta de nova Directiva del Parlament Europeu i del Consell establix l'obligació que estos procediments es duguen a terme utilitzant mitjans electrònics des del moment de la transposició de la dita proposta de directiva pels estats membres, prevista, al més tard, per al 30 de juny de 2014.  
En conseqüència, la Central de Compres de la Generalitat, creada per mitjà del Decret 16/2012, de 20 de gener, del Consell, amb la finalitat de centralitzar amb caràcter obligatori la contractació dels subministraments i servicis de característiques homogènies, a excepció dels sanitaris, d'ús comú, que s'adquirisquen per l'Administració de la Generalitat, les seues entitats autònomes i els ens del sector públic empresarial i fundacional de la Generalitat, necessita comptar amb una Plataforma de Licitació Electrònica per a fer front tant a les previsions legals vigents, com a les obligacions legals de pròxima aplicació.  
  
Esta plataforma, denominada Ge-compres, és l'instrument que permetrà, entre altres processos, la substitució de la presentació de documents en paper per la presentació de documents electrònics, la firma manuscrita per la firma electrònica i la presentació de sobres en el registre físic per la presentació de sobres electrònics a través de l'aplicació. Tots estos processos es realitzaran amb les garanties tècniques i legals previstes en l'annex 10 de la Directiva 2004/18/CE, la disposició addicional setzena del Text Refós de la Llei de Contractes del Sector Públic, aprovat pel Reial Decret Legislatiu 3/2011, de 14 de novembre, i la resta de normativa d'aplicació.  
El present decret es dicta en l'exercici de les competències que es determinen en l'article 49.3.16a. de l'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, segons el qual correspon a la Generalitat la competència exclusiva relativa al règim de les noves tecnologies relacionades amb la societat de la informació i del coneixement, sense perjuí del que disposa l'article 149 de la Constitució i, si és el cas, de les bases i ordenació de l'activitat econòmica general de l'Estat, i l'article 50.2 del mateix Estatut d'Autonomia, segons el qual, en el marc de la legislació bàsica de l'Estat i, si és el cas, en els termes que esta establisca, correspon a la Generalitat el desplegament legislatiu i l'execució en matèria d'expropiació forçosa, contractes i concessions administratives, en l'àmbit de les competències de la Generalitat.  
De conformitat amb estes atribucions, la Generalitat ha dictat la Llei 3/2010, de 5 de maig, d'Administració Electrònica de la Comunitat Valenciana, en la disposició final quarta de la qual s'autoritza el Consell i les conselleries que tinguen atribuïdes competències horitzontals d'hisenda pública i d'administració electrònica perquè regulen i despleguen, en l'àmbit de la Generalitat, el que disposa la disposició final novena de la Llei 30/2007, de 30 d'octubre, de Contractes del Sector Públic (actual disposició final setzena del Text Refós de la Llei de Contractes del Sector Públic, aprovat pel Reial Decret Legislatiu 3/2011, de 14 de novembre), és a dir, les normes que permeten fer plenament efectiu l'ús de mitjans electrònics, informàtics o telemàtics en els procediments regulats en la dita llei.  
Este decret determina la utilització obligatòria de la Plataforma de Licitació Electrònica Ge-compres en els procediments de contractació de la Central de Compres de la Generalitat, de conformitat amb la possibilitat continguda en l'article 28.2 de la Llei 3/2010 mencionada, que establix que: «Reglamentàriament es podrà establir l'obligatorietat de comunicar-se exclusivament per mitjans electrònics quan les persones interessades es corresponguen amb persones jurídiques o col·lectius de persones físiques que, per raó de la seua capacitat econòmica o tècnica, dedicació professional o altres motius acreditats, tinguen garantit l'accés i la disponibilitat de mitjans tecnològics necessaris. En especial, la dita obligatorietat haurà de preveure's amb caràcter general per a les persones jurídiques en l'àmbit de la contractació del sector públic i en el tributari».  
Per la seua banda, la disposició final segona del Decret 165/2010, de 8 d'octubre, del Consell, pel qual s'establixen mesures de simplificació i reducció de càrregues administratives en els procediments gestionats per l'Administració de la Generalitat i el seu sector públic, disposa que esta obligació pot establir-se per les conselleries.  
La Conselleria d'Hisenda i Administració Pública ostenta les competències d'acord amb el Decret 19/2012, de 7 de desembre, del president de la Generalitat, Decret 179/2012, de 14 de desembre, del Consell, pel qual establix l'estructura orgànica bàsica de la Presidència i de les conselleries de la Generalitat, i el Decret 20/2013, de 25 de gener, del Consell, pel qual es va aprovar el Reglament Orgànic i Funcional de la Conselleria d'Hisenda i Administració Pública.   
En virtut de tot això, consultades les organitzacions i associacions d'empresaris, amb un informe previ de la Junta Superior de Contractació Administrativa de la Generalitat, a proposta del conseller d'Hisenda i Administració Pública, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 19 de juliol de 2013,  
  
DECRETE  
  
CAPÍTOL I  
Disposicions generals  
  
Article 1. Objecte  
Este decret té per objecte aprovar la Plataforma de Licitació Electrònica de la Generalitat, Ge-compres, i regular el procediment de licitació electrònica a través d'ella.   
  
Article 2. Àmbit d'aplicació  
1. La Plataforma de Licitació Electrònica de la Generalitat, Ge-compres, s'utilitzarà, en les seues relacions amb la Central de Compres de la Generalitat, per tot el sector públic autonòmic, que comprén l'Administració de la Generalitat, les entitats i els organismes autònoms, i les entitats de dret públic que en depenen, així com les societats mercantils en què la seua participació, directa o indirecta, siga majoritària i les fundacions del sector públic.  
2. Amb l'acord previ d'adhesió a la Central de Compres de la Generalitat, de conformitat amb el procediment establit en l'article 12 del Decret 16/2012, de 20 de gener, del Consell, pel qual es distribuïxen competències en matèria de contractació centralitzada en l'àmbit de l'Administració de la Generalitat, les seues entitats autònomes i els ens del sector públic empresarial i fundacional de la Generalitat, i es crea la Central de Compres de la Generalitat, la resta d'entitats del sector públic de la Comunitat Valenciana utilitzarà esta plataforma.  
3. La Plataforma de Licitació Electrònica Ge-compres serà utilitzada per les empreses licitadores atenent els perfils determinats per a elles en l'article 9.2 del present decret.  
  
Article 3. Mitjans d'accés a la Plataforma de Licitació Electrònica Ge-compres en la seu electrònica de la Generalitat  
1. La Plataforma de Licitació Electrònica Ge-compres, amb les funcionalitats previstes en este decret, es trobarà operativa i accessible en la seu electrònica de la Generalitat en Internet: .  
  
2. L'accés dels usuaris es podrà realitzarà a través d'algun dels mitjans següents:  
a) Usuari i contrasenya, sense perjuí del que preveu l'article 11 d'este decret respecte dels actes declaratius de voluntat.   
b) Certificat digital reconegut per la Generalitat.   
c) Certificat digital reconegut inclòs en la Plataforma de Validació @firma de l'Administració General de l'Estat.  
d) DNI electrònic (e-dni).  
  
Article 4. Integració de la Plataforma de Licitació Electrònica amb altres sistemes d'informació  
1. La Plataforma de Licitació Electrònica s'integrarà amb els registres públics electrònics de la Generalitat que es publicitaran en la seu electrònica de la Generalitat.  
2. La Plataforma de Licitació Electrònica també podrà integrar-se amb altres sistemes interns de l'àmbit economicofinancer de la conselleria competent en matèria d'hisenda per a interoperar amb la plataforma en la consulta o la validació de dades.   
3. En els termes que preveu la normativa estatal, es podran integrar en la Plataforma de Licitació Electrònica de la Generalitat, Ge-compres, els registres pertanyents a l'Administració General de l'Estat.  
  
4. Esta integració s'efectuarà, en tot cas, amb ple respecte a les previsions i a les condicions disposades en la Llei Orgànica 15/1999, de 13 de desembre, de Protecció de Dades de Caràcter Personal, i en la Llei 5/1990, de 7 de juny, de la Generalitat, d'Estadística de la Comunitat Valenciana.  
  
Article 5. Acceptació dels requisits tècnics  
La utilització de la Plataforma de Licitació Electrònica de la Generalitat, Ge-compres, implica l'acceptació i el compliment dels requisits tècnics d'intercanvi de dades, que s'efectuarà, en tot cas, amb ple respecte a les previsions i a les condicions disposades en la Llei Orgànica 15/1999, de 13 de desembre, de Protecció de Dades de Caràcter Personal, i en la Llei 5/1990, de 7 de juny, de la Generalitat, d'Estadística de la Comunitat Valenciana.  
  
CAPÍTOL II  
El procediment de licitació electrònica  
  
Article 6. Funcions  
La Plataforma de Licitació Electrònica de la Generalitat, Ge-compres, permetrà realitzar les funcions següents:  
1. Intercanvi d'informació i gestió de l'agregació de necessitats.  
  
2. Tramitació telemàtica de les ofertes: preparació i presentació.  
3. Consulta telemàtica dels tràmits realitzats.  
4. Preparar i remetre esmena d'errors o defectes.  
5. Pràctica de notificacions.  
6. Remissió de comunicacions.  
7. Firma dels contractes.  
8. Gestió de la contractació basada en els sistemes per a la racionalització de la contractació de les administracions públiques.  
9. Gestió de catàlegs i de comandes.  
10. Tramitació de les adhesions d'organismes a la Central de Compres de la Generalitat.  
11. Anàlisi de la informació arreplegada en el sistema.  
12. Qualsevol altra funció que facilite el procediment de licitació electrònica.   
  
Article 7. Tramitació de les licitacions per mitjans electrònics  
1. D'acord amb l'article 28.2 de la Llei 3/2010, de 5 de maig, de la Generalitat, d'Administració Electrònica de la Comunitat Valenciana, i la disposició final segona del Decret 165/2010, de 8 d'octubre, del Consell, pel qual s'establixen mesures de simplificació i reducció de càrregues administratives en els procediments gestionats per l'Administració de la Generalitat i el seu sector públic, els procediments de licitació de la Central de Compres de la Generalitat podran tramitar-se obligatòriament per mitjans electrònics a través de la Plataforma de Licitació Electrònica de la Generalitat, Ge-compres, segons el que s'establisca en els plecs de clàusules administratives particulars de cada procediment.  
  
2. Els òrgans de contractació de l'Administració de la Generalitat i les seues entitats autònomes podran utilitzar la Plataforma de Licitació Electrònica de la Generalitat, Ge-compres, per a tramitar per mitjans electrònics els procediments de contractació del seu àmbit competencial.  
  
Article 8. Requisits per a licitar de forma telemàtica  
1. Els licitadors hauran d'estar en possessió del certificat electrònic reconegut.  
  
2. Els licitadors acreditaran el compliment dels requisits previs continguts en les lletres a) i b) de l'apartat 1 de l'article 146 del Text Refós de la Llei de Contractes del Sector Públic, aprovat pel Reial Decret Legislatiu 3/2011, de 14 de novembre, d'alguna de les formes següents:  
a) Els licitadors que aporten una declaració en què manifesten estar inclosos en el Registre Oficial de Contractistes i Empreses Classificades de la Comunitat Valenciana no hauran d'aportar còpies digitalitzades de la documentació acreditativa del compliment d'estos requisits previs.  
   
La vigència i validesa de l'alta es comprovarà d'ofici de manera que s'eximix de la presentació de la certificació per altres mitjans. Esta declaració suposa l'acceptació expressa i el consentiment del licitador per a l'obtenció de les dades en el mencionat Registre Oficial de Contractistes i Empreses Classificades de la Comunitat Valenciana.  
b) Els licitadors que aporten una declaració en què manifesten estar inclosos en el Registre Oficial de Licitadors i Empreses Classificades de l'Estat, regulat per l'Orde EHA/1490/2010, de 28 de maig, no hauran d'aportar les còpies digitalitzades de la documentació acreditativa del compliment dels dits requisits previs.   
La vigència i validesa de l'alta es comprovarà d'ofici, de manera que s'eximix de la presentació de la certificació per altres mitjans. Esta declaració suposa l'acceptació expressa i el consentiment del licitador per a l'obtenció de les dades en el mencionat registre.  
c) Els licitadors que no estiguen inscrits en el Registre Oficial de Contractistes i Empreses Classificades de la Comunitat Valenciana, ni en el Registre Oficial de Licitadors i Empreses Classificades de l'Estat, hauran d'aportar la documentació acreditativa del compliment dels requisits previs establits en l'apartat 1, lletres a i b, de l'article 146 del Text Refós de la Llei de Contractes del Sector Públic, aprovat pel Reial Decret Legislatiu 3/2011, de 14 de novembre, per mitjà de còpies digitalitzades dels documents, si bé, si és proposat com a adjudicatari, serà requerit, amb caràcter previ a l'adjudicació del contracte, perquè aporte l'esmentada documentació autenticada.   
  
3. Les declaracions responsables exigides per l'article 146 del Text Refós de la Llei de Contractes del Sector Públic, aprovat pel Reial Decret Legislatiu 3/2011, de 14 de novembre, seran presentades pels licitadors per mitjà del corresponent document original firmat electrònicament pel representant de l'empresa.  
4. En els casos de representació, la Plataforma de Licitació Electrònica de la Generalitat, Ge-compres, comprovarà l'alta del representant en el Registre de Representants de la Generalitat o en el Registre Electrònic d'Apoderaments de l'Administració General de l'Estat.  
  
Aquells representants no inscrits en els registres mencionats hauran d'aportar còpia digitalitzada de l'escriptura de representació i de la validació de poder emés per l'Advocacia General de la Generalitat, si bé, amb caràcter previ a l'adjudicació del contracte, es requerirà el proposat com a adjudicatari perquè aporte l'esmentada documentació autenticada.  
  
Article 9. Perfils d'usuari i prestacions d'estos  
1. Quan l'accés a la tramitació electrònica i la interacció amb la Plataforma de Licitació Electrònica de la Generalitat, Ge-compres, es realitze per la Central de Compres de la Generalitat i la resta d'òrgans de contractació de l'Administració de la Generalitat, les entitats del sector públic empresarial i fundacional de la Generalitat, així com per les entitats adherides a la Central de Compres de la Generalitat, el mencionat accés i interacció s'efectuarà atenent els següents perfils d'usuari:  
a) Administrador: designarà els usuaris autoritzats per a operar en la Plataforma de Licitació Electrònica Ge-compres, així com el perfil assignat. Gestionarà els usuaris (altes i baixes) tant amb els publicadors com amb els editors, i l'assignació i reassignació de licitacions, amb l'autorització prèvia de la subsecretaria de la conselleria amb competències en matèria d'Hisenda.  
b) Publicador de la Central de Compres de la Generalitat: realitzarà funcions de gestió d'espais de licitació (creació, assignació i reassignació en relació amb editors) i de gestió de la informació contractual (edició i publicació).  
c) Editor de la Central de Compres de la Generalitat: realitzarà funcions d'edició de la informació contractual, preparant la documentació, però sense capacitat per a publicar-la.  
d) Publicador i editor de qualsevol òrgan de contractació diferent de la Central de Compres de la Generalitat: realitzarà les funcions establides en els perfils dels precedents apartats b) i c), però referit al seu àmbit competencial.  
Una vegada obtinguda la corresponent acreditació electrònica d'usuari, que contindrà les dades descrites en l'annex I, i acceptades les condicions d'ús i accés establides en esta, l'accés d'estos usuaris autoritzats a la Plataforma requerirà la seua identificació de conformitat amb els mitjans determinats en l'article 3.2 del present decret.  
  
L'alta i la baixa de publicador/s i editor/s es realitzaran per l'administrador, accedint electrònicament al Portal de la Generalitat.  
2. Quan l'accés i la interacció amb la Plataforma de Licitació Electrònica de la Generalitat, Ge-compres, es realitze pels licitadors, s'establixen les funcionalitats següents:  
a) Accés a l'aplicació en nom de la seua empresa i disposarà d'habilitació per a preparar les ofertes.  
b) Accés a l'aplicació per a enviar i contestar a notificacions electròniques.  
c) Firmar i remetre ofertes, així com firmar els contractes quan resulte adjudicatari.  
Una vegada obtinguda la corresponent acreditació electrònica d'usuari, que contindrà les dades descrites en l'annex II, i acceptades les condicions d'ús i accés establides en esta, l'accés d'estos usuaris autoritzats a la plataforma requerirà la seua identificació de conformitat amb els mitjans determinats en l'article 3.2 del present decret.  
  
  
Article 10. Les ofertes electròniques  
1. La Plataforma de Licitació Electrònica de la Generalitat, Ge-compres, garantix que les ofertes enviades pels licitadors són emeses i registrades de manera que siga impossible conéixer el seu contingut, excepte en el moment i pels funcionaris i autoritats legalment autoritzats per a això.  
2. La Plataforma de Licitació Electrònica de la Generalitat, Ge-compres, garantix que les ofertes són remeses xifrades i fragmentades. El xifratge de les ofertes es realitzarà contra les claus públiques dels membres de la mesa de contractació. Per a la seua recomposició i desxifratge serà necessària la participació, en l'acte d'obertura, del quòrum de membres de la mesa amb els seus corresponents certificats de firma electrònica reconeguda. En els procediments on no siga obligatòria la constitució de mesa de contractació, el xifratge d'ofertes es farà contra les claus públiques de les persones encarregades de la seua gestió prèviament identificades en la plataforma.  
3. En els procediments de contractació en què l'obertura de proposicions haja de ser pública, el desxifratge i recomposició de les ofertes es realitzarà davant dels assistents.  
4. Les ofertes s'enviaran lliures de codi maliciós que dificulte o impossibilite la seua lectura i serà responsabilitat dels licitadors vetlar per que açò siga així. En tot cas, la mera presència de codi maliciós en l'oferta no determinarà per si mateixa l'exclusió d'esta, sempre que es puga tindre accés al seu contingut.  
5. Quan, per causes tècniques imputables a la Plataforma de Licitació Electrònica Ge-compres, concórrega la impossibilitat de participar per via telemàtica en una licitació i este fet es coneguera anticipadament, s'advertirà expressament de la situació a través de la plataforma, en el portal de la Generalitat o a través de qualsevol altre mitjà considerat pertinent.  
  
Article 11. Règim de comunicacions i notificacions telemàtiques  
1. Tots els actes i manifestacions de voluntat dels òrgans de contractació o de les empreses licitadores que tinguen efectes jurídics i s'emeten tant en fase preparatòria com en les fases de licitació, adjudicació i, en la mesura que siga possible, en la fase d'execució del contracte, han de ser autenticats per mitjà d'una firma electrònica reconeguda d'entre les que es detallen en l'article 3.2.b), c) i d) d'este decret.  
  
2. La pràctica de les notificacions electròniques es realitzarà de la manera següent:  
a) La persona interessada, degudament identificada, accedirà al contingut de l'actuació administrativa corresponent a través de la seu electrònica de la Generalitat, on es troba la Plataforma de Licitació Electrònica Ge-compres. Prèviament, s'enviarà per correu electrònic, a l'adreça facilitada per l'interessat, un avís de notificació, de caràcter informatiu, que li comunicarà l'existència d'una notificació dirigida a este, així com l'adreça de la pàgina web a què ha d'accedir per a obtindre-la.  
  
b) Este avís de notificació haurà d'especificar, a més de les dades que permeten la identificació de la notificació, de conformitat amb allò que disposa l'article 59.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, que transcorreguts 10 dies naturals, a partir de la data de la seua notificació, sense que tinga lloc l'accés a esta, equivaldrà al rebuig de la notificació als efectes previstos en la normativa legal vigent, llevat que d'ofici o a instància del destinatari es comprove la impossibilitat tècnica o material de l'accés.  
c) La persona interessada podrà accedir a la notificació electrònica amb la seua identificació personal prèvia a través del certificat d'usuari. La notificació contindrà la designació de l'òrgan administratiu o entitat que efectua la notificació, la referència al tipus de document que es notifica, el número d'expedient a què es referix, i la data i el registre d'eixida.  
d) Si la persona interessada accepta la notificació, podrà accedir als documents objecte d'esta, que també tindran format imprimible.  
  
e) Es deixarà constància en l'expedient administratiu de l'acceptació o el rebuig de la notificació electrònica, que produirà els efectes previstos en l'article 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
CAPÍTOL III  
Formats, conservació i custòdia dels documents  
  
Article 12. Formats dels documents  
1. Els formats admissibles s'especificaran expressament en els plecs de clàusules administratives.  
2. En el cas d'ofertes d'elevat pes o grandària, els fitxers s'hauran de comprimir al màxim per mitjà de programes destinats a este efecte. Els plecs de clàusules administratives determinaran els programes a utilitzar per a comprimir les ofertes, així com el mode de fer-ho.   
En el cas que es tracte de documentació annexa o complementària a l'oferta, es podrà remetre per mitjà de comunicació electrònica o suport electrònic en els termes que s'especifiquen en els plecs de clàusules administratives per a estos casos.  
  
Article 13. Arxiu i custòdia de documents generats per la Plataforma de Licitació Electrònica Ge-compres  
1. Els documents que es generen en la Plataforma de Licitació Electrònica Ge-compres per mitjà de tècniques electròniques es conservaran en suports d'esta naturalesa i en el mateix format a partir del qual es va originar el document. Quan estos hagen de ser transformats, ho seran a un format que assegure la identitat i integritat de l'original.  
2. Els sistemes en què s'emmagatzemen els documents comptaran amb mesures de seguretat que garantisquen la disponibilitat, integritat, autenticitat, protecció i conservació dels documents, i, a més, asseguraran que únicament les persones autoritzades hi accedixen.  
3. Els documents emmagatzemats en els sistemes formaran part del corresponent expedient administratiu junt amb la resta d'actuacions que en formen part.  
4. Els documents que es posen a disposició dels ciutadans o altres administracions es trobaran com a mínim, disponibles en sistemes oberts i es faran visibles, accessibles i funcionalment operables en algun dels formats arreplegats en l'Esquema Nacional d'Interoperabilitat en l'àmbit de l'administració electrònica, amb vista a satisfer el principi de neutralitat tecnològica i la no-discriminació als ciutadans per raó de la seua elecció tecnològica.   
  
DISPOSICIONS TRANSITÒRIES  
  
Primera. Accés a les dades del Registre Oficial de Licitadors i Empreses Classificades de l'Estat  
La previsió de l'article 8.2.b) d'este decret que exonera els licitadors que estiguen inscrits en el Registre Oficial de Licitadors i Empreses Classificades de l'Estat de la presentació de les còpies digitalitzades de la documentació acreditativa del compliment dels requisits previs continguts en l'apartat 1, lletres a) i b), de l'article 146 del Text Refós de la Llei de Contractes del Sector Públic, aprovat pel Reial Decret Legislatiu 3/2011, de 14 de novembre, no produirà efectes fins a la implementació de la interfície prevista en l'article 8.4 de l'Orde EHA/1490/2010, de 28 de maig, per la qual es regula el funcionament del Registre Oficial de Licitadors i Empreses Classificades de l'Estat, i a la seua publicació en la seu electrònica de la Generalitat.  
  
Segona. Accés al Registre Electrònic d'Apoderaments de l'Administració General de l'Estat.  
Fins que no es produïsca l'adhesió al registre prevista en la disposició addicional primera de l'Orde HAP/1637/2012, de 5 de juliol, per la qual es regula el Registre Electrònic d'Apoderaments, este no operarà en la plataforma com a opció de comprovació de la representació dels licitadors, segons establix l'article 8.4 d'este decret.   
  
Tercera. Implementació i formació  
La implementació de la Plataforma de Licitació Electrònica de la Generalitat, Ge-compres, es realitzarà de manera gradual partint de l'establiment i desenrotllament d'una planificació específica de la formació dels usuaris de les conselleries i les seues entitats autònomes, així com dels ens del sector públic empresarial i fundacional de la Generalitat.  
  
DISPOSICIONS FINALS  
  
Primera. Habilitació per a actes d'execució derivats d'este decret  
  
Es faculta els òrgans amb competències en matèria d'administració electrònica i d'hisenda per a dictar les instruccions i adoptar les mesures que es consideren oportunes per al desplegament i aplicació del que disposa este decret.  
  
Segona. Entrada en vigor  
Este decret entrarà en vigor l'endemà de la publicació en el Diari Oficial de la Comunitat Valenciana.  
  
València, 19 de juliol de 2013  
  
El president de la Generalitat,  
ALBERTO FABRA PART  
  
El conseller d'Hisenda i Administració Publica,  
JUAN CARLOS MORAGUES FERRER  
ANNEX I  
  
1. Dades per a l'alta en la Plataforma de Licitació Electrònica de la Generalitat, Ge-compres, pel personal dependent de l'Administració de la Generalitat, el seu sector públic i entitats adherides a la Central de Compres de la Generalitat.  
Tipus d'administració/institució/entitat a què pertany:  
Nom de la conselleria i departament o òrgan de dependència o adscripció:  
Nom de l'òrgan de contractació a què s'associa:  
Número d'identificació fiscal (NIF) que utilitzarà l'òrgan de contractació:  
Adreça postal de l'òrgan de contractació:  
Nom del carrer:  
Codi postal:  
Població:  
País:  
Contacte de la Plataforma de Licitació Electrònica:  
Telèfon:  
Fax:  
Adreça de correu electrònic de la persona de contacte de l'òrgan de contractació:  
2. Dades per a l'alta d'usuari en la Plataforma de Licitació Electrònica de la Generalitat, Ge-compres.  
Nom:  
Cognoms:  
Document d'identificació (DNI/NIF):  
Perfil (administrador, editor, publicador o editor-publicador):  
Càrrec que exercix l'usuari dins de l'òrgan de contractació:  
Entitat:  
Adreça de correu electrònic:  
Telèfon:  
Fax:  
  
  
ANNEX II  
  
Dades per a l'alta en la Plataforma de Licitació Electrònica de la Generalitat, Ge-compres, per les empreses licitadores.  
  
Registre d'usuari:  
1. País:  
2. Nom:   
3. Correu electrònic:  
4. Nom d'usuari:  
5. Contrasenya:  
6. Repetir contrasenya:   
7. Pregunta de seguretat:   
8. Resposta de seguretat:  
9. Telèfon mòbil recuperació contrasenya:  
  
Registre d'empresa:  
1. Nom legal:  
2. Nom comercial:   
3. Tipus d'organització:   
4. Què vol fer- (comprar, vendre, ambdós):  
5. País:   
6. Correu electrònic oficina:


Còpia Permalink ELI